**Nota informativă**

**cu privire la aprobarea modificărilor la RGML 12:2013 ”Sistemul naţional de metrologie. Verificarea metrologică a mijloacelor de măsurare legale. Organizarea și modul de efectuare”**

Proiectul de Ordin cu privire la aprobarea modificărilor la Regulamentul general de metrologie legală RGML 12:2013 ”Sistemul naţional de metrologie. Verificarea metrologică a mijloacelor de măsurare legale. Organizarea și modul de efectuare” aprobat prin Ordinul Ministerului Economiei nr. nr. 226 din 31 decembrie 2013 a fost elaborat pentru înlăturarea neconformităților depistate de experți în procesul evaluării paritare la nivel de omologi în scopul semnării de către Centrul Național de Acreditare (MOLDAC) a acordului de Recunoaștere Bilaterală - EA BLA.

În conformitate cu prevederile Legii metrologiei nr. 19 din 4 martie 2016, mijloacele de măsurare utilizate în domeniile de interes public se supun controlului metrologic legal, inclusiv prin verificarea metrologică, conform documentelor normative aplicabile din domeniul metrologiei legale, care are ca rezultat pozitiv emiterea unui buletin de verificare metrologică şi/sau aplicarea marcajelor de verificare metrologică.

În acest context, în scopul conformării laboratorului de verificări metrologice acreditate la cerințele standardului de referință ale legislației în vigoare, Forma de prezentare a buletinului de verificare metrologicǎ din Anexa A a RGML 12:2013 și forma buletinului de inutilizabilitate din Anexa B au fost completate cu:

* Simbolul de acreditare conform Legii privind activităţile de acreditare şi de evaluare a conformităţii nr. 235 din 01.12.2011;
* Termenul de valabilitate a certificatului de acreditare;
* Numărul Certificatului de desemnare în Sistemul Național de Metrologie și termenul de valabilitate a acestuia.

De asemenea, sintagma ”Autoritatea Centrală de Metrologie” se substituie cu sintagma ”Ministerul Economie”, conform Legii metrologiei nr. 19 din 04.03.2016.

Astfel, luînd în considerație funcțiile Autorității Centrale de Metrologie, se propune aprobarea proiectului de Ordin cu privire la aprobarea modificărilor la Regulamentul general de metrologie legală RGML 12:2013 ”Sistemul naţional de metrologie. Verificarea metrologică a mijloacelor de măsurare legale. Organizarea și modul de efectuare”.

**Șef Direcția generală infrastructura**

**calității și supravegherea pieţei Lidia JITARI**

Ex. Marina Gavrilovici

Tel. 234-037